Lectio Divina

*fuq il-Vanġelu tal-Ħadd*

3 Ħadd taż-żmien matul is-sena

Sena A

Mt 4,12-23

“Is-saltna tas-smewwiet waslet”. Wara li rebaħ lix-xitan (4:1-11), Ġesù jħabbar il-miġja tas-saltna ta’ Alla. Hemm oppożizzjoni qawwija bejn is-saltna tax-xitan u s-saltna tas-sema: tal-ewwel hi saltna ta’ jasar u dlam; it-tieni hi saltna ta’ dawl u ħelsien.

“Ejjew warajja” hi l-istedina personali ta’ Ġesù. Il-fidi Kristjana hi t-tweġiba għal din l-istedina. Il-fidi mhix l-ewwel nett duttrina jew prattika: hi relazzjoni personali ma’ Ġesù, relazzjoni ta’ mħabba għax Ġesù ħabbna l-ewwel (1 Ġw 4:19).

**vv.12-16 Meta Ġesù sama’ li kienu arrestaw lil Ġwanni, warrab lejn il-Galilija. Telaq minn Nażaret u mar joqgħod Kafarnahum, qrib il-baħar, fl-inħawi ta’ Żebulun u Naftali, biex hekk iseħħ dak li kien ingħad permezz tal-profeta Isaija, meta qal:**

**«Art ta’ Żebulun, u art ta’ Naftali,**

**it-triq tal-baħar, art ’il hemm mill-Ġordan, Galilija tal-ġnus!**

**Il-poplu li kien qiegħed fid-dlam ra dawl kbir;**

**dawk li kienu f’art u dell il-mewt idda dawl għalihom.»**

L-attività tal-Battista ltaqgħet ma’ oppożizzjoni qawwija. Kien hemm min xlieh lill-awtoritajiet, u ġie arrestat. Tintefa vuċi – dik tal-Battista – li tilħaq il-qofol u tagħlaq il-profezija tal-A.T. (cf 11:11.13); issa tibda tinstema’ vuċi ġdida, dik ta’ Ġesù, li hi l-istess vuċi ta’ Alla (cf 1:23). Ix-xhieda tal-Battista mhux se tibqa’ permezz tal-kelma, iżda bl-għotja ta’ ħajtu stess. Id-destin tal-Battista jipprefigura d-destin ta’ Ġesù.

Ġesù jirtira fil-Galilija, fejn kien ġie biex jitgħammed (3:13). F’dan l-“irtir” tiegħu fil-Galilija, Ġesù seta’ jirrifletti fuq it-tmiem tal-ministeru tal-Battista u l-bidu tal-ministeru tiegħu fid-dawl tal-Kelma ta’ Alla. Hemm seta’ jieħdu d-deċiżjonijiet dwar ħajtu u l-missjoni tiegħu. Ġesù jitlaq minn Nazaret, fejn kien jgħix u jagħmel il-headquarters tiegħu f’Kafarnahum, il-kapitali ġudakja tal-Galilija. Kafarnahum kienet f’salib it-toroq mnejn jgħaddi l-kummerċ tal-karwani u l-post fejn jiltaqgħu ħafna popli. Il-post ġografiku tagħha fuq xatt l-għadira jew baħar tal-Galilija kien jagħmilha aċċessibbli għall-pajjiżi pagani tax-xtut tan-naħa l-oħra tal-għadira.

Mattew jirrimarka l-pożizzjoni ta’ Kafarnahum f’riferiment għall-qasma tal-Art Imqaddsa ta’ żmien it-tribujiet ta’ Iżrael (Żebulun u Naftali, ulied Ġakobb), biex jipprepara l-qarrej għas-silta tal-Profeta Iżaija. F’din is-silta, il-profeta wiegħed il-ħelsien lil żewġ tribujiet li kienu taħt il-madmad tal-ħakkiem barrani, l-Assirja, li qasamhom fi tliet distretti u kaxkar il-popolazzjoni fl-eżilju. Iżaija jagħmel ukoll riferiment għall-ġrajja tal-ħelsien ta’ Iżrael mill-Midjanin permezz ta’ Gidgħon (Mħal 7) u jħabbar it-tmiem tal-oppressjoni u tal-gwerra minħabba t-twelid ta’ tifel li se joqgħod fuq it-tron ta’ David (Iż 8:23b-9:6). Bil-preżenza tiegħu f’dawk l-inħawi, Ġesù hu ppreżentat bħala s-salvazzjoni ta’ Alla li saret persuna. Minn salvazzjoni fuq pjan storiku (fi żmien Iżaija), f’Ġesù s-salvazzjoni titqiegħed fuq pjan teoloġiku. Jekk f’Iżaija t-twelid ta’ bin David kien sinjal ta’ bidu ġdid, hekk Ġesù, il-messija bin David, bl-għażla tal-ewwel dixxipli se jagħti bidu għal poplu ġdid.

“It-triq tal-baħar” kienet tgħaqqad l-Eġittu mal-Mesopotamja. Il-Galilija “tal-ġnus” tirreferi għall-popolazzjoni mħallta li kienet tgħammar f’din l-art. Id-“dlamijiet” huma simbolu tal-kaos u xbieha tal-mewt; id-“dawl” hu simbolu ta’ ħajja. Fuq “l-art u dell il-mewt” jiddi bil-qawwa d-dawl, bħallikieku f’azzjoni ta’ ħolqien ġdid. Il-ministeru ta’ Ġesù hu interpretat bħala ministeru ta’ dawl, bidu ta’ ħolqien ġdid. Il-miġja tiegħu hi “il-jum tal-Mulej” imħabbar mill-profeti, li se jtemm il-lejl tad-dlam tad-dinja. Anke l-popli pagani se jimxu fid-dawl tiegħu (2:2). Hu b’dan il-mod li l-evanġelista jinterpreta l-preżenza ta’ Ġesù f’Kafarnahum: dan hu l-ħellies li qed jitħejja biex jibda jaħdem is-salvazzjoni. S’issa għad mhux magħruf x’inhu l-poter ħakkiem li minnu Ġesù se jeħles lill-poplu.

**v.17 Minn dak iż-żmien Ġesù beda jxandar u jgħid: «Indmu għax is-Saltna tas-Smewwiet waslet.»**

Il-proklamazzjoni ta’ Ġesù taqbad dik tal-Battista (3:2): tqiegħed l-istess kundizzjoni, jiġifieri li wieħed jibdel ħajtu u jdur lejn Alla; tagħmel l-istess affermazzjoni, jiġifieri li s-saltna ta’ Alla hi fil-qrib. Dak li qed ixandarha fil-Galilija hu l-aqwa wieħed (3:11), għax is-saltna tinsab fil-persuna tiegħu; minħabba f’hekk il-preżenza tiegħu minnha nfisha hi wegħda ta’ ħelsien reali. B’differenza mill-Battista, Ġesù ma jorbotx it-tħabbira tiegħu ma’ magħmudija bl-ilma jew ma’ xi rit, u lanqas iħabbar xi ġudizzju kontra dawk li ma jaċċettawhx. Din ix-xandira tinawgura l-ewwel fażi tal-attività ta’ Ġesù, iddestinata lill-poplu; it-tieni fażi tal-ħidma tiegħu, li ddur mad-dixxipli, tibda bi frażi simili: “Minn dakinhar Ġesù beda juri lid-dixxipli tiegħu...” (16:21)

**vv.18-20 Huwa u jdur ma’ xatt il-baħar tal-Galilija lemaħ żewġt aħwa, Xmun jgħidulu Pietru, u ħuh Indrì, qegħdin jixħtu x-xbiek fil-baħar, għax kienu sajjieda.** **U qalilhom: «Ejjew warajja, u nagħmilkom sajjieda tal-bnedmin.» U minnufih telqu x-xbiek, u marru warajh.**

Ġesù jsejjaħ l-ewwel erbgħa dixxipli. Tlieta minnhom se jiffurmaw in-nukleju tal-ħbieb intimi ta’ Ġesù (17:1-8; 26:37). L-espressjoni li juża Ġesù – “ejjew warajja” – hi l-espressjoni teknika li tiddefinixxi d-dixxepolat fil-mod l-aktar strett tal-kelma. Anki fost il-Lhud, id-dixxiplu veru kien jiġi ffurmat fis-sekwela tal-imgħallem tiegħu, u l-ħajja tiegħu kienet tiġi magħġuna billi jaċċetta l-madmad li l-imgħallem kien jagħtih (11:29; 23:4). Hemm paralelliżmu bejn id-dixxepolat Lhudi u dak Nisrani: tidħol fl-iskola ta’ mgħallem, tgħix miegħu, taċċetta t-tagħlim tiegħu u tiċċaħħad minn ħafna affarijiet. Nafu b’dixxipli Lhud li ċċaħħdu saħansitra miż-żwieġ biex ikunu jistgħu jiddedikaw lilhom infushom b’mod aktar sħiħ għall-istudju tal-liġi fl-iskola ta’ mgħallem magħruf. Imma flimkien ma’ dawn id-dettalji li jixxiebhu, hemm ukoll differenzi profondi. Fid-dixxepolat Lhudi, l-inizjattiva kienet titlaq mill-istudent li xtaq jinkiteb fi skola partikulari; fid-dixxepolat Nisrani, l-inizjattiva titlaq dejjem minn Ġesù li jsejjaħ. Fl-iskejjel Lhud, id-dixxipli kienu jħarsu ’l quddiem meta ma jibqgħux aktar dixxipli imma jsiru mgħallmin huma wkoll; id-dixxepolat fl-iskola ta’ Ġesù hu wieħed permanenti. Ix-xorti li kienet tmiss lid-dixxiplu Lhudi setgħet kienet ferm differenti minn dik tal-imgħallem tiegħu; id-dixxiplu Nisrani jrid jaċċetta l-istess xorti li messet lill-imgħallem tiegħu: jixrob il-kalċi li xorob hu (20:22).

Is-sejħa ta’ dawn iż-żewġ koppji ta’ aħwa se tkun il-mudell għal kull sejħa f’Mattew. Ġesù miexi ħdejn l-għadira/il-baħar tal-Galilija, fuq il-fruntiera marittima mal-popli pagani. Din il-kollokazzjoni ddawwal ix-xena: il-bnedmin li l-appostli se jistadu għalihom se jkunu sew Lhud u sew pagani. Ġesù jilmaħ żewġt aħwa: Mattew jinsisti fuq din ir-rabta tal-aħwa. Hawn għandna allużjoni għal Eżek 47:13s, fejn titħabbar il-qasma tal-art f’partijiet ugwali lit-tribujiet ta’ Iżrael: l-espressjoni oriġinali biex tiġi spjegata l-ugwaljanza hi ħafna qrib tal-espressjoni wżata minn Mattew: “kull wieħed bħal ħuh”. Għalhekk l-insistenza fuq ir-rabta tal-aħwa (f’Mt aktar enfasizzata milli f’Mk 1:16-21a) tindika l-art imwiegħda l-ġdida: “is-saltna ta’ Alla” mħabbra minn Ġesù ftit qabel (4:17) se tkun wirt jew patrimonju komuni tad-dixxipli kollha tiegħu, mingħajr ebda privileġġ. L-aħwa huma msejħin b’isimhom, Xmun u Indrì, imma l-ewwel wieħed għandu żieda – dak li “jgħidulu Pietru” (bl-Ebrajk *kepha’* – ġebla). Mhux indikat li kien Ġesù li tah dan l-isem aġġunt (cf 16:18).

L-istedina li Ġesù jagħmel lil dawn iż-żewġt aħwa hi mfissra bil-frażi “ejjew warajja” (cf Mk 1:17.20). L-espressjoni tinsab fuq fomm Eliżew fit-2 Slat 6:19. Barra minn hekk, il-frażi “tmur warajh” tinsab fix-xena tas-sejħa ta’ Eliżew da parti tal-profeta Elija (1 Slat 19:19-21). Ġesù għalhekk jippreżenta lilu nnifsu bħala profeta, u s-sejħa tiegħu twiegħed li tagħti l-ispirtu profetiku lid-dixxipli tiegħu. Anke l-professjoni taż-żewġt aħwa (sajjieda) u l-metafora ta’ Ġesù (“sajjieda tal-bnedmin”) jalludu għal Eżek 47:10, fejn hi utilizzata l-metafora tas-sajjieda li se jkollhom sajda abbundanti. It-test Grieg tal-Bibbja tas-LXX jorbot dan il-vers f’relazzjoni mal-Galilija (Eżek 47:8). L-indikazzjoni tal-għadira/baħar tal-Galilija, tal-professjoni ta’ sajjieda u l-metafora li juża Ġesù jiċċaraw it-tifsira tal-frażi: Ġesù jsejjaħ għal missjoni profetika (= missjoni fis-servizz tal-Kelma ta’ Alla), li għandna tiġbed il-bnedmin, sew Lhud sew pagani, b’riżultat assigurat. F’dan id-dawl, Ġesù hu mqiegħed fuq l-istess pjan ta’ Jaħweh fl-AT, li kien isejjaħ il-profeti għall-missjoni tax-xandir tal-kelma.

L-ewwel laqgħa tibqa’ fundamentali fil-ġrajja tad-dixxepolat: hi l-esperjenza tal-imħabba (Ġw 1:39). It-tweġiba taż-żewġt aħwa hi immedjata, m’hemmx reżistenza. Iħallu kollox warajhom bil-ferħ ta’ min ikun sab teżor (13:44). Mhix tiċċaħħad minn xi ħaġa imma għażla ta’ dak li l-aktar jimla l-qalb (Fil 3:7ss: “Imma dak kollu li għalija kien qligħ, jien għaddejtu bħala telf minħabba Kristu”). Meta wieħed jiddeċiedi li jimxi wara Kristu ikun qed iħalli warajh tant possibiltajiet oħra biex jirrealizza waħda li tagħti l-akbar ferħ. Tista’ tiswa prezz, imma jekk ġejja minn Alla ssir bil-ferħ u għall-ferħ. Fil-ferħ ta’ qabel issib il-qawwa biex tiddeċiedi; il-ferħ ta’ wara jikkonferma li l-għażla kienet waħda tajba. Il-firma li Alla jqiegħed fuq għażla tajba hi “il-konsolazzjoni”, kemm qabel u speċjalment wara. Il-prezz jista’ jkun kbir: tħalli kollox! Imma wieħed jirċievi għal mitt darba aktar dak li jkun ħalla warajh għal Kristu (19:29). L-għażla immedjata ssir waħda definittiva, u dan hu possibbli jekk wieħed jibqa’ jiġġedded fil-mixja permezz tal-gratitudni għall-ewwel sejħa, il-fiduċja fil-ħniena tal-Mulej, id-doċilità għall-Ispirtu u t-talb umli lill-Mulej.

Jidher għall-ewwel darba l-verb “marru warajh” li, b’riferiment għad-dixxipli, jindika r-rabta mal-persuna ta’ Ġesù u l-kollaborazzjoni fil-missjoni tiegħu. Lil dawk li jmorru warajh Ġesù ma jitlobx minnhom li jibdlu ħajjithom (jikkonvertu – 4:17); ir-rabta mal-persuna u mal-programm tiegħu tmur lil hemm minn din l-eżiġenza: titlob firda mill-ħajja ta’ qabel, bidla radikali biex jiddedikaw ħajjithom għall-ġid tal-bnedmin. Anke jekk is-sejħa għad-dixxepolat tgħaddi minn infedeltà u ċaħda, bħal fil-każ ta’ Pietru (16:23; 26:69ss), il-ħarsa tal-imħabba tirbaħ fuq l-infedeltà (cf Lq 22:61). Wieħed jimxi wara dak li jħobb u jsir jixbah lil dak li jħobb: “M’iniex ngħid li jien ġa ksibtu, jew li jien ġa perfett. Imma nross ’il quddiem biex naħtaf dan, bħalma Kristu Ġesù ġa ħataf lili.” (Fil 3:12) Il-“vokazzjoni” hi storja ta’ mħabba, hi avventura ta’ namrar ma’ Ġesù, kif Ġesù hu mimli mħabba għalija: “Ngħix, imma mhux iżjed jien, iżda jgħix fija Kristu. Il-ħajja li issa ngħix fil-ġisem qiegħed ngħixha bil-fidi fl-Iben ta’ Alla, li ħabbni u ta lilu nnifsu għalija” (Gal 2:20). “Hu tiegħi l-maħbub, jiena tiegħu” (Għan 2:16; 6:3).

**vv.21-22 Wara li mexa minn hemm ra żewġt aħwa oħra, Ġakbu ta’ Żebedew u ħuh Ġwanni, qegħdin fid-dgħajsa ma’ missierhom Żebedew isewwu x-xbiek tagħhom, u sejħilhom. Minnufih telqu d-dgħajsa u lil missierhom, u marru warajh.**

Din it-tieni xena ta’ koppja ta’ aħwa hi deskritta b’mod aktar xott mill-ewwel xena, imma għandha l-istess tifsira. Dawn iż-żewġt aħwa huma marbuta flimkien mhux biss għax huma aħwa, imma wkoll għax jidher il-missier komuni tagħhom. Ix-xena tal-missier ukoll tpoġġi din is-silta f’relazzjoni mas-sejħa ta’ Eliżew (1 Slat 19:20). Fil-vanġelu, “il-missier” jirrappreżenta l-awtorità li tittrażmetti tradizzjoni. Ġesù ma kellux missier uman, mhux ikkundizzjonat minn tradizzjoni anteċedenti; id-dixxipli tiegħu jridu jħallu lill-missier naturali tagħhom: fil-futur huma, bħal Ġesù nnifsu, ma jridux jagħrfu missier ieħor għajr dak tas-sema (23:9).

**v.23 Ġesù dar il-Galilija kollha jgħallem fis-sinagogi tagħhom, ixandar l-Evanġelju tas-Saltna u jfejjaq kull xorta ta’ mard u dgħufija fost il-poplu.**

Ġesù jibda l-attività tiegħu b’dawra mal-Galilija kollha. Hu jrid jippreżenta alternattiva għall-poplu oppress (“fid-dlam... f’art u dell il-mewt” – 4:16). Il-missjoni tiegħu tinqasam fi tlieta: “jgħallem fis-sinagogi”, jiġifieri jesponi l-messaġġ tas-saltna, u dan jagħmlu permezz tal-Iskrittura (fis-sinagogi); “ixandar l-Evanġelju tas-Saltna”, jiġifieri, ’il barra mis-sinagoga kien ixandar li s-saltna ta’ Alla tinsab fil-qrib (din hi l-aħbar it-tajba); fl-aħħar, “ifejjaq kull xorta ta’ mard u dgħufija”, jiġifieri is-saltna ta’ Alla hi salvazzjoni tal-bniedem sħiħ. Il-“poplu” jirrappreżenta lil Iżrael; għadu mhux “il-poplu ta’ Ġesù” (“il-poplu tiegħu” – 1:21). L-istess ħidma triplika ta’ Ġesù nsibuha f’Mt 9:35: “Ġesù dar l-ibliet kollha u l-irħula jgħallem fis-sinagogi, ixandar l-Evanġelju tas-Saltna, u jfejjaq kull xorta ta’ mard u ’l min kien nieqes minn saħħtu.”

Ġesù itineranti, l-Iben li jistad għall-aħwa, hu l-mudell ta’ kull appostolat, ir-ragħaj li jmur ifittex in-nagħġa l-mitlufa. Għall-erba’ sajjieda jibda ż-żmien tal-apprendistat, tas-seminarju, tal-formazzjoni f’mestier li jsir il-ħajja ġdida – sajjieda tal-bnedmin. Permezz tagħhom, il-ministeru ta’ Ġesù, li beda fil-Galilija, jasal sat-truf kollha tal-art (28:19s).